《冬日来观鼓山新阁偶成古风三十韵》
宋代·李纲

寻盟访鼓山，风物宛如昨。山中有开士，弹指成杰阁。

应真飞锡来，一一得所托。翚飞骞栋甍，绚烂丽丹雘。

峨峨大顶峰，孤影入檐角。乃知象教力，建立必卓荦。

却为灵源游，云木互参错。岩深松桂香，石古苔藓剥。

冬温日清美，景短气萧索。天然资野逸，安用遮翠幕。

快哉缅登临，及此小摇落。乘高望瀛海，南极露垠堮。

蓬壶在跬步，谁谓仙山邈。苍茫杳霭中，万象恣磅礴。

回头睇中原，郡国半沙漠。犬羊污宫殿，蛇豕穴城郭。

畴能挽天河，一洗氛祲恶。我生多艰虞，久矣衰病作。

君恩听言归，养拙侣猿鹤。忽忽岁遒尽，平子殊不乐。

幸同二三子，杖履遍丘壑。跻攀力尚强，谈笑心无怍。

野鹿饱丰甘，冥鸿在寥廓。翻思轩冕间，何异遭束缚。

斯游信清绝，妙赏寄寂寞。晚来凄以风，远色秀增岳。

泠泠钟磬声，随月度林薄。惄焉感时心，未免如陨箨。

倘能驾云螭，岂复忧世瘼。会当期若士，相与踞龟壳。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。